पाएं अपने शहर की ताज़ा ख़बरें और फ्री ई-पेपरडाउनलोड करें
आंध्रप्रदेश में कोविड के नए वैरियंट के मिलने के बाद पूरे बस्तर संभाग को अलर्ट पर रखा गया है। खास तौर पर छग-आंध्रप्रदेश सीमा पर विशेष सतर्कता बरती जा रही है अभी बार्डर सील तो नहीं किया गया है लेकिन बॉर्डर से छत्तीसगढ़ में इंट्री तभी दी जा रही है जब संबधित गाड़ी चालक और कंडक्टर और गाड़ी में सवार लोगों का 72 घंटे के अंदर का कोविड टेस्ट रिपोर्ट हो, बिना कोविड टेस्ट रिपोर्ट के किसी भी व्यक्ति को इंट्री नहीं दी जा रही है।
अभी बस्तर संभाग में ऐसे तीन बॉर्डर हैं जहां से आंध्रप्रदेश की सीमा सटती हैं। इनमें बस्तर जिले का धनपुंजी बॉर्डर, सुकमा जिले के दोरनापाल से लगा कालीमेला बॉर्डर और कोंटा बॉर्डर शामिल हैं। इन सीमाओं पर चौकसी बढ़ा दी गई है। हर दिन इन बॉर्डरों से आंध्रप्रदेश जाकर आने वालों की संख्या औसत 8 सौ के आसपास है। ऐसे में भास्कर की टीम ने बुधवार को इन तीनों बॉर्डर पर जाकर जायजा लिया। तीनों स्थानों पर बॉर्डर पूरी तरह से सील नहीं है लेकिन यहां की व्यवस्था इतनी कड़ी है कि कोई पॉजिटिव मरीज बॉर्डर पार नहीं कर सकता। 72 घंटे पुरानी आटीपीसीआर रिपोर्ट दिखानी होगी या फिर तुरंत एटीजन टेस्ट करना होगा।
धनपुंजी बॉर्डर दोपहर 1.30 बजे; तीन विभाग के लोग तैनात, दूसरे राज्य से जो भी आ रहा उसे टेस्ट करवाना जरूरी
बस्तर जिले के सरहदी गांव धनपुंजी में ओडिशा का बॉर्डर लगता है। इसी रास्ते ही विशाखापट्टनम और आंध्र से गाड़ियां आती हैं। यहां वन, स्वास्थ्य और पुलिस की टीमें तैनात हैं। गाड़ियों को ओडिशा की ओर ही रोका जाता है। गाड़ी में सवार लोगों की गिनती होती है। सभी की कोविड रिपोर्ट देखी जाती है। न होने पर जांच मौके पर की जा रही है। आंध्र से आने वालों को 7 दिन होम आइसोलेशन जरूरी है। बुधवार को सौ से ज्यादा इंट्री हुई, सभी की रिपोर्ट निगेटिव थी।
कोंटा बॉर्डर दोपहर 12 बजे; आंध्र से जुड़े छोटे गांव भी सील, हाईवे से आए तो आरटीपीसीआर रिपोर्ट दिखाना जरूरी
सुकमा की मरईगुड़ा, किस्टाराम, गोलापल्ली पंचायत आंध्र व तेलंगाना सीमा से लगी है। हाल ही में कुछ लोग मिर्ची तोड़ाई तेलंगाना गए थे और वापसी के बाद कोरोना पॉजिटिव मिले थे। ऐसे में इन गांवों की सीमाओं को सील कर दिया है। फैदागुड़ा में बैरिकेड्स लगे हैं और यहां कोविड जांच की जा रही है। बाहरी को बिना जांच के प्रवेश पर रोक है। देर शाम कलेक्टर विनीत नंदनवार कोंटा पहुंचे। आदेश दिया कि आरटीपीसीआर टेस्ट रिपोर्ट दिखाएं या तो एंटीजन टेस्ट कराना होगा।
कालीमेला बॉर्डर शाम 4 बजे; बॉर्डर पूरी तरह से सील, आवाजाही बंद सिर्फ रेफर हुए मरीजों को ही जाने दे रहे
दोरानापाल से सटे कालीमेला ओडिशा बॉर्डर को पूरी तरह से सील कर दिया गया हैं यहां व्यावसायिक या अन्य यात्राओं पर रोक लगा दी गई है। बॉर्डर सिर्फ बीमार रेफर होकर सुकमा जाने वाले मरीजों के लिए ही खुल रहा है। इस बॉर्डर को एक दिन पहले ही सील कर दिया गया था। अफसरों ने बताया कि जिले में लॉकडाउन खुलने के बाद भी बॉर्डर के खुलने की उम्मीद कम है क्योंकि इस रास्ते भी आंध्रप्रदेश से आने वाले लोगों की आवाजाही होती है।
फ्लाइट से आए तो टेस्ट के पैसे देने होंगे, बस और ट्रेन वालों की मुफ्त जांच
इधर बस्तर कलेक्टर रजत बंसल ने कुछ अन्य नियम भी लागू किए हैं। यात्रियों के लिए नई गाइडलाइन बनाई गई है। अब हवाई जहाज, ट्रेन से जगदलपुर आने वालों को स्टेशन, एयरपोर्ट में ही कोविड टेस्ट करवाना होगा। यदि कोई 72 घंटे से पुरानी जांच रिपोर्ट भी दिखाता है तो वह मान्य नहीं होगी और टेस्ट अनिवार्य तौर पर करवाया जाएगा। हवाई जहाज से आने वाले को जांच के लिए शुल्क देना होगा। दरभा और मारेंगा चेक पोस्ट में भी बिना कोविड जांच के इंट्री की मनाही है।
ये कवायद इसलिए... नया वैरिएंट पिछले दो स्ट्रेन से 15 गुना ज्यादा खतरनाक
बॉर्डर पर अभी इसलिए कड़ाई की जा रही है क्योंकि आंध्रप्रदेश में मिला नया वैरियंट बेहद खतरनाक हैं। इसको N440K नाम दिया गया है। सेंटर फॉर सेल्यूलर एंड मॉलिक्यूलर बायोलॉजी के वैज्ञानिकों का दावा है कि भारत में मौजूदा स्ट्रेन के मुकाबले यह 15 गुना ज्यादा खतरनाक है। अभी पूरे भारत में कोरोना B1.617 और B1.618 वायरस फैला हुआ है। इसे A2a प्रोटोटाइप स्ट्रेन नाम दिया गया। इस वायरस ने देश में कोरोना की दूसरी लहर तैयार की।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn